

VLADA REPUBLIKE HRVATSKE

Zagreb, 14. rujna 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o dodjeli jednokratne novčane pomoći osobama u privremenom smještaju za stradale u potresu |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 1. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_2023. godine donijela

**O D L U K U**

**o dodjeli jednokratne novčane pomoći osobama u privremenom smještaju za stradale u potresu**

**I.**

Vlada Republike Hrvatske dodjeljuje Sisačko-moslavačkoj županiji, Krapinsko-zagorskoj županiji, Karlovačkoj županiji, Zagrebačkoj županiji i Gradu Zagrebu ukupan iznos od 2.300.000,00 eura za pomoć osobama koje se nalaze u privremenom smještaju za stradale u potresu, uključujući u zamjenskom smještaju, privremenom smještaju u mobilnim stambenim jedinicama, odnosno kontejnerima ili kolektivnom smještaju u organizaciji područne (regionalne) odnosno lokalne samouprave pogođenom potresom.

Odobreni iznos iz stavka 1. ove točke isplatit će se navedenim županijama i Gradu Zagrebu koji su dužni izvršiti isplatu jednokratne novčane pomoći najkasnije do 30. rujna 2023.

**II.**

Pravo na isplatu jednokratne novčane pomoći sukladno ovoj Odluci ostvarit će osobe iz točke I. stavka 1. ove Odluke, koje su na dan 1. rujna 2023. bile u statusu korisnika smještaja navedenog u točki I. stavku 1. ove Odluke, i to u visini od 265,45 eura po osobi, a najviše do iznosa od 1.327,23 eura po kućanstvu.

**III.**

Sredstva iz točke I. ove Odluke osigurat će se preraspodjelom sredstava u okviru razdjela 076 Ministarstvo prostornoga uređenja, graditeljstva i državne imovine u Državnom proračunu Republike Hrvatske za 2023. godinu i projekcijama za 2024. i 2025. godinu te će se ista doznačiti Sisačko moslavačkoj županiji, Krapinsko-zagorskoj županiji, Karlovačkoj županiji, Zagrebačkoj županiji i Gradu Zagrebu razmjerno broju korisnika privremenog smještaja na njihovom području.

**IV.**

Ovu Odluku će provesti izvršna tijela jedinica područne (regionalne) samouprave iz točke I. stavka l. ove Odluke.

**V.**

Ova Odluka stupa na snagu danom donošenja.

KLASA:

URBROJ:

Zagreb, P R E D S J E D N I K

mr. sc. Andrej Plenković

OBRAZLOŽENJE

Sisačko-moslavačku, Krapinsko-zagorsku, Karlovačku, Zagrebačku županiji te Grad Zagreb 2020. pogodio je niz razornih potresa. Magnituda najjačeg potresa s epicentrom u Sisačko-moslavačkoj županiji iznosila je 6.2 prema Richteru, a intenzitet u epicentru VIII-IX stupnja EMS ljestvice.

Uslijed potresa velik broj stambenih objekata na području navedenih županija je potpuno uništen ili znatno oštećen u toj mjeri da ti objekti više nisu sigurni za stanovanje.

Osobe koje su zbog razornih potresa morale napustiti objekte u kojima su stanovale jer iste nisu sigurne za daljnji boravak i stanovanje, smještaju se u privremeni smještaj. Kako bi se tim osobama ublažile posljedice vezane uz privremeni smještaj u svrhu potpore predlaže se isplata jednokratne novčane pomoći.

Sredstva iz točke I. ove Odluke osigurat će se preraspodjelom sredstava u okviru razdjela 076 Ministarstvo prostornoga uređenja, graditeljstva i državne imovine u Državnom proračunu Republike Hrvatske za 2023. godinu i projekcijama za 2024. i 2025. godinu te će se ista doznačiti županijama i Gradu Zagrebu razmjerno broju korisnika smještaja.

Slijedom navedenog, predlaže se Vladi Republike Hrvatske donošenje predmetne Odluke.